אה"מ רזולושן (1771)

אה"מ **"רזולושן"** (באנגלית: HMS ***Resolution***) הייתה אוניית מפרשים תלת-תורנית  של הצי המלכותי הבריטי, אחת משתי אוניות המשלחת של קפטן ג'יימס קוק במסעותיו השני  והשלישי  לדרום האוקיינוס השקט. "רזולושן" הייתה במקורה מובלת פחם מסחרית, ונרכשה על ידי הצי בשנת 1771 במיוחד לשם כך. קוק הפליג בשבחה וכינה אותה "אונייה כלבבי" ו"האונייה המוכשרת ביותר לתפקידה שראיתי מעודי".

## רכישת האונייה והתקנתה להפלגה
"רזולושן" הייתה במקורה מובלת פחם בשם "מרקיז אוף גרנבי" (*Marquis of Granby*). היא הושקה בשנת 1770 בוויטבי , ונרכשה על ידי הצי המלכותי בנובמבר 1771 תמורת 4,151 לירות שטרלינג. תחילה חשבו להעניק לה את השם "דרייק" (Drake) ולאחותה למסע את השם "ראלי" (Raleigh), אך לאחר מחשבה נוספת הוחלט להימנע מכך, כדי לא לעורר את חמתה של ספרד. ב-25 בדצמבר 1771 צורפה למצבת הצי בשם אה"מ "רזולושן".

האונייה הותקנה להפלגה במספנת הצי בדפטפורד , וצוידה במכשירי ניווט המתקדמים של זמנה, ובהם מצפן אזימות  שבנה הנרי ג'ורג', וכן במתקן התפלה חדשני להפקת כמויות מוגבלות של מים מתוקים ממי-ים. כמו כן חומשה בשנים-עשר תותחי 6-ליטראות וב-12 תותחי סביבול. על פי התוכנית המקורית עתידים היו להצטרף למסע חוקר הטבע ג'וזף בנקס וקבוצת אנשי מדע; כדי להכשיר מקום עבורם הוגבהו מותני האונייה (waist) ונוסף סיפון אחרה עילי . ברם, בהפלגות המבחן התברר כי מרכז הכובד של האונייה גבוה מדי ופוגע ביציבותה, ולפיכך הוסרו התוספות בהוראת האדמירליות במספנת הצי בשירנס . בנקס סירב להצטרף למסע בתנאי המגורים הקיימים, ובמקומו הצטרפו חוקר הטבע יוהאן ריינהולד פורסטר  ובנו גאורג פורסטר.

## המסע השני של ג'יימס קוק
"רזולושן" יצאה לדרכה משירנס ב-21 ביוני 1772. צוותה מנה 118 איש, מתוכם 20 קצינים ומלחים שהפליגו עם קפטן קוק באה"מ "אנדוור" במסעו הראשון, בשנים 1768–1771, וביקשו להצטרף גם למסע השני. האונייה נשאה עימה אספקה ומזון לשנתיים. "רזולושן" חברה אל אה"מ "אדוונצ'ר" בנמל פלימות, והשתיים יצאו לדרכן ב-13 ביולי 1772.

הנמל הראשון אותו פקדה "רזולושן" היה פונשל באיי מדיירה, אליו הגיעה ב-1 באוגוסט. בדין וחשבון ששלח קוק לאדמירליות מן המעגן הפתוח בפונשל, הוא משבח את כישורי השיט של האונייה וכותב כי היא "נענית היטב להגה, שטה כהלכה גם ברוחות קדמיות וקישחת, ומובטחני כי תישאר יבשה ותהא נוחה ביותר להשטה." האונייה הצטיידה במים ובמזון טרי, ולאחר עצירה נוספת באיי כף ורדה שבועיים לאחר מכן, הפליגה לדרכה דרומה אל כף התקווה הטובה.

במסע הראשון חישב קוק את קווי האורך בשיטת המרחקים הירחיים, אך למסע השני צירפה ועדת קו האורך אל קוק אסטרונום מומחה, ויליאם ויילס , ומסרה לשימושו כרונומטר ימי חדש, K1  שנבנה זה לא כבר על ידי לקרום קנדול , ועוד שלושה כרונומטרים שבנה ג'ון ארנולד . כרונומטר K1 של קנדול היה מדויק להפליא והוכיח היטב את יעילותו בחישובי קו האורך במהלך המסע כולו.

ב-17 בינואר 1773 חצתה "רזולושן" לראשונה בהיסטוריה את החוג האנטארקטי. היא עשתה זאת שתי פעמים נוספות בהמשך המסע. בחצייה השלישית, ב-3 בפברואר 1774, הרחיקה דרומה עד קו רוחב '71°10 דרום וקו אורך '106°54 מערב, כדי לאשש או להפריך את התיאוריה בדבר קיומה של יבשת לא נודעת בדרום האוקיינוס השקט, "טרה אוסטרליס אינקוגניטה". האונייה שבה לאנגליה ב-1775 והושבתה.

## המסע השלישי של ג'יימס קוק
"רזולושן" הוחזרה לשירות פעיל בפברואר 1776, וב-12 ביולי אותה שנה יצאה מפלימות יחד עם אה"מ "דיסקברי"  למסע השלישי. ב-17 באוגוסט 1778 חצתה את החוג הארקטי, ופעם נוספת – בפיקודו של צ'ארלס קלֶרק , לאחר מותו של ג'יימס קוק בהוואי – ב-19 ביולי 1779. האונייה שבה לאנגליה ב-4 באוקטובר 1780.

## המשך שירותה ואובדנה
ב-1780 הוסבה "רזולושן" לאוניית תובלה חמושה (armed transport), ובמרץ 1781 הפליגה אל איי הודו המזרחית. ב-9 ביוני 1782 נשבתה בידי אוניות המלחמה "ספינקס"  ו"אניבל"  מן השייטת של אדמירל סוּפְרֶן . בתחילת חודש יולי 1782, במהלך קרב נגפטן , שלח סופרן את "רזולושן" אל מנילה, כדי לרכוש שם חלקי תרוּנָה רזרביים, מזון ותחמושת שנדרשו לאוניות הצי. היא יצאה לדרכה ב-22 ביוי 1782 ומאז אבדו עקבותיה.

ב-5 ביוני 1783 כתב סופרן כי "רזולושן" נראתה לאחרונה במצר סונדה, וכי הוא חושד שטבעה או נשבתה בידי האנגלים. ידיעה מ-25 בפברואר 1789 בעיתון *Argus*, שיצא לאור במלבורן, טענה כי האונייה סיימה את חייה כגוות פחם בריו דה ז'ניירו, אך מידע זה לא אומת מעולם. ויקונט גולוויי, המושל הכללי של ניו זילנד, החזיק ברשותו גליף חרטום  של אונייה שעל פי הנטען השתייך ל"רזולושן"; אולם מתצלום גליף החרטום עולה כי אין הוא דומה כלל לזה הנראה בציורו המפורסם של פרנסיס הולמן .

לפי סברות אחרות, שונה שמה ב-1789 ל"ג'נרל קונוויי" (*Général Conway*), בנובמבר 1790 ל"אַמִי רֶנוּאִי" (*Amis Rénuis*) וב-1792 ל"ליבֶּרטה" (*Liberté*). בביוגרפיה של ג'יימס קוק, שראתה אור ב-2001, כותב המחבר מרטין דוגרד: "סופה של "רזולושן", במעין אירוניה אכזרית של שר ההיסטוריה, מדהים לא פחות מזה של "אנדוור": היא נמכרה לצרפתים, שמה שונה ל"לה ליברטה" והיא הוסבה לאונייה לציד לווייתנים. את חייה סיימה כשהיא נרקבת בנמל ניופורט, וסופה ששקעה לקרקעית במרחק של כמייל אחד בלבד מן "אנדוור"."

## לקריאה נוספת

* Beaglehole, J.C., ed. (1959). *The Journals of Captain James Cook on His Voyages of Discovery II*, vol. I: *The Voyage of the Resolution and Adventure 1772–1775*. Cambridge: Cambridge University Press.
* Cunat, Charles (1852). *Histoire du Bailli de Suffren*. Rennes: A. Marteville et Lefas. Digitized copy in Gallica.BnF.fr. Retreived 20 March 2026.
* Colledge, J. J. and Warlow, Ben (2006) [1969]. *Ships of the Royal Navy: The Complete Record of All Fighting Ships of the Royal Navy from the 15th Century to the Present*. (Revised edition). London: Chatham Publishing.
* Demerliac, Alain (1996). *La Marine de Louis XVI: Nomenclature des Navires Français de 1774 à 1792* (in French). Éditions Ancre.
* Dugard, Martin (2001). *Farther Than Any Man: The Rise and Fall of Captain James Cook*. New York: Washington Square Press.
* Hough, Richard (1995). *Captain James Cook*. Hodder and Stoughton.
* Kemp, Peter (editor). *The Oxford Companion to Ships and the Sea*. London, Oxford University Press, 1976. pp. 698-699.
* Paine, Lincoln P. (1997). *Ships of the World: an Historical Encyclopedia*. Boston: Houghton Mifflin.
* Winfield, Rif (2007). British Warships of the Age of Sail 1714–1792: Design, Construction, Careers and Fates. Barnsley: Seaforth Publishing.


## קישורים חיצוניים


* Doug Gibson, "Resolution" in *Captain Cook Society*. Originally published in *Cook's Log*, Vol. 2, No. 3 (1977), p. 50.
* Digitised copies of the original logs of HMS ''Resolution'', British Atmospheric Data Centre / The National Archives as part of the CORRAL project
* Digitised logbook kept by William Wales, an astronomer, during the 1772–1775 voyage.
* Wales, William. "Log book of HMS 'Resolution". Cambridge Digital Library. Archived from the original on 14 October 2013. Retreived 23 July 2013.


## הערות שוליים

קטגוריה:אוניות וספינות מפרשים יחידאיות
קטגוריה:ספינות מחקר גאוגרפי
קטגוריה:הצי המלכותי הבריטי